ไตรรงค์หนุนยุบสภาอีก 9 เดือน
รัฐมนตรีเศรษฐกิจ หนุนยุบสภาอีก 9 เดือน เพื่อพยุงเศรษฐกิจ
30 มี.ค. 2553

รัฐมนตรีเศรษฐกิจ หนุนยุบสภาอีก 9 เดือน เพื่อพยุงเศรษฐกิจ
นายไตรรงค์  สุวรรณคีรี รองนายกรัฐมนตรีด้านเศรษฐกิจ กล่าวว่า  การตัดสินใจยุบสภาในช่วงเวลา 9 เดือนข้างหน้า  ถือว่าเหมาะสม  เพราะงบประมาณรายจ่ายประจำปี 2554  ผ่านสภาแล้วและโครงการลงทุนไทยเข้มแข็งหลายโครงการจะมีการลงทุนก่อสร้าง ทำให้โครงการต่าง ๆ ชัดเจนเมื่อมีการเลือกตั้งใหม่ไม่ว่ารัฐบาลใดจะเข้ามาบริหารโครงการต่ราง ๆ เหล่านี้ก็ยังเดินหน้าต่อได้  ทำให้สร้างความเชื่อมั่นต่อภาคเอกชน
นายกรณ์  จาติกวณิช  รมว.คลัง  กล่าวว่า ผลจากการชุมนุมในช่วงเดือนมี.ค. ทำให้มีหลายโครงการสะดุด ดังนั้น หากการเจรจาได้ข้อยุติ และทุกอย่างกลับมาเดินหน้าได้ตามปกติ จะสามารถเดินหน้าโครงการต่าง ๆได้ตามเป้าหมาย  ซึ่งเป็นผลให้เศรษฐกิจที่เริ่มฟื้นตัวและทำให้ผลิตภัณฑ์มวลรวมภายในประเทศ (จีดีพี)  ขยายตัวได้  4.5 % ตามเป้าหมาย
นายชุมพล  ศิลปอาชา รมว.ท่องเที่ยวและกีฬาและในฐานะหัวหน้าพรรคชาติไทยพัฒนาเห็นด้วยกับพรรคประชาธิปัตย์ในการยุบสภาอีก  9 เดือนข้างหน้า เพราะเป็นช่วงเวลาที่เหมาะสม  ดังนั้นจึงเสนอให้ นปช.หันกลับมาเจรจาร่วมกันอีกครั้ง  เพราะการเจรจา   2ครั้งที่ผ่านมา  ถือว่ามีบรรยากาศดีมาก และเมื่อเจรจาตกลงร่วมกันได้ทุกฝ่ายควรลงนามร่วมกันว่ามีแผนดำเนินการต่าง ๆชัดเจนอย่างไรบ้าง  โดยเฉพาะการทำประชามติแก้ไขรัฐธรรมนูญ 
แต่ยอมรับว่าในช่วง นปช.ชุมนุมในกรุงเทพ มีผลทำให้นักท่องเที่ยวต่างชาติหนีไปเที่ยวต่างจังหวัด เช่น ภูเก็ต  หาดใหญ่ อย่างไรก็ตามกระทรวงพยายามหาแนวทางดึงนักท่องเที่ยวเข้ามาประเทศไทย  15.5  ล้านคน เพิ่มสูงขึ้นเมื่อเทียบกับ 2552 ที่มีจำนวนนักท่องเที่ยวรวมกว่า 14 ล้านคน ทั้งนี้เพื่อเร่งหารายได้จากการท่องเที่ยวให้ได้  6 แสนล้านบาท  โดยเฉพาะในช่วงสงกรานต์จะร่วมกับหน่วยงานต่าง ๆร่วมจัดงานให้บรรยากาศในการท่องเที่ยวคึกคักขึ้น